**Το ΜέΡΑ25 στο συλλαλητήριο της Καρδίτσας μαζί με τους πληγέντες από τον «Ιανό»**

Στην πόλη της Καρδίτσας και το συλλαλητήριο των πληγέντων βρέθηκε αντιπροσωπεία του ΜέΡΑ25 αποτελούμενη από τον Βουλευτή Β’2 Αθηνών Κρίτωνα Αρσένη, τον Εκπρόσωπο Τύπου του κόμματος Μιχάλη Κριθαρίδη, τα μέλη της Κεντρικής Επιτροπής Χρύσα Αριάδνη Κουσελά και Ελένη Βουβουλούδα, καθώς και στελέχη και μέλη του κόμματος και τις τοπικές οργανώσεις.  
  
Το ΜέΡΑ25 ένωσε τη φωνή του με τους πολίτες της Καρδίτσας που διεκδικούν την άμεση ολοκλήρωση των καταγραφών για τις ζημιές από τις φονικές πλημμύρες του «Ιανού», την πλήρη αποζημίωση στο 100% των πληγέντων και την θωράκιση της χώρας -συμπεριλαμβανομένης της περιφέρειας- απέναντι στις συνέπειες της κλιματικής κρίσης με πραγματικά αντιπλημμυρικά έργα και όχι απλώς αυτά που εξυπηρετούν εργολαβικά συμφέροντα.  
  
Στη συνέχεια πραγματοποιήθηκε επίσκεψη στο Νοσοκομείο της Καρδίτσας όπου υπήρξε ενημέρωση από τον διοικητή και τους εργαζόμενους του νοσοκομείου για την κατάσταση που επικρατεί σε αυτό με κτιριακές εγκαταστάσεις από το 1984, ελλείψεις σε γιατρούς και τεχνικούς για την υποστήριξη της λειτουργίας του νοσοκομείου.